ToekomsVenster: Kommer oor die toekomsArgieffoto. “… Moet julle nie bekommer oor julle lewe, oor wat julle moet eet of drink nie …” – Matteus 6:25–34 Christus moedig gelowiges aan om na die wilde voëls te kyk. Hy verduidelik dat die hemelse Vader vir hulle sorg, maar dat ons baie belangriker as hulle is; dus sal God ook vir ons sorg. Alhoewel gelowiges geleer word om nie bekommerd te wees oor die dag van môre nie, is dit nog steeds noodsaaklik om te beplan vir die dag van môre. Hierdie beplanning sluit onder andere finansiële doelstellings, sowel as vertroue in God in. Die teks offer ook nie spesifieke raad rakende rykdom nie, maar moedig gelowiges eerder aan om vrygewig te wees en só hulle geloof uit te leef en God te dien. Verder moedig Christus gelowiges aan om eers die koninkryk van God te soek. Dit beteken dat ons heel eerste na God moet draai in alle aspekte van ons lewens, of dit nou in tye van voorspoed of teëspoed is. Baie gelowiges vind dit moeilik om die geestelike realiteite en materiële dinge saam oor een kam te skeer. In die teks kom hierdie twee entiteite by mekaar uit. Christus erken ook dat ons in ’n materiële wêreld leef en dat ons nie sonder kos en klere kan leef nie. Wat verstaan jy rakende hierdie twee entiteite en hoe werk jy met elkeen van hulle? Here, ek besef dat die toekoms nie in my hande is nie, maar dankie vir die sekerheid dat U getrou is om vir my te sorg.